Dnes o tom informovala polícia na twitteri. Konkrétne meno obvineného síce neuviedla, ale z kontextu vyplýva, že ide o Cimického. Podľa skorších policajných informácií je psychiater podozrivý, že znásilňoval ženy od roku 1980 do roku 2016.
Vlani na jeseň Cimického niekoľko jeho pacientok obvinilo zo sexuálneho obťažovania či priamo napadnutia. Policajti potom vyzvali prípadných ďalších poškodených, aby sa ozvali. Cimický sa v novembri proti tvrdeniam ohradil a oznámil, že sa mieni aktívne brániť a dokázať svoju nevinu. Kvôli lekárskemu tajomstvu a rešpektu k pacientom nebude ale táto obhajoba verejná, uviedol Cimický vo vyjadrení, ktoré vtedy poskytol ČTK.